Diurvilio jūra
Diurvilio jūra (angl. d’Urville Sea) – pakraštinė jūra Antarktyje, pietų Ramiajame vandenyne, palei Antarktidos krantus tarp 136 ir 148° r. il. Skalauja Adelės žemę. Pietinė dalis yra ledyniniame šelfe, ten gylis neviršija 500 m, o šiaurinėje dalyje – gylis iki 3610 m. Didžiąją metų dalį padengta dreifuojančiais ledais, gausu ledkalnių. Jūros vandens druskingumas siekia 33,7-33,8 ‰. Diurvilio jūra atrasta 1914 m. Daglaso Mausono ekspedicijos metu. Pavadinta prancūzų keliautojo Žiulio Sezaro Diumon-Diurvilio garbei.